[{"text_idx": "#000001", "text": "La kovropag\u0302on de la decembra kajero de \u201cLa Ondo de Esperanto\u201d, dissendita fine de novembro al la abonantoj, ornamas foto el la festa ceremonio en Aalen, en kiu la plej konata Esperanto-muzikeldonisto Flore\u0301al Martorell ricevis la 13an Esperanto-kulturpremion 2012 pro la kontribuo al la evoluo de la Esperanto-muziko. Al c\u0302i tiu evento estas dedic\u0302ita la c\u0302efartikolo de la lasta \u201cOndo\u201d por 2012 kaj la listo de c\u0302iuj lau\u0306reatoj de c\u0302i tiu plej prestig\u0302a Esperanto-premio.\nEn la movada sekcio \u201cEventoj\u201d oni povas legi multajn informojn pri la esperantista agado en la mondo, interalie, pri lingva festivalo en Odeso, kongreso de handikapitaj esperantistoj en C\u0302eh\u0302io, Esperanto-semajno en Katalunio, Mont-Kabana Renkontig\u0302o en Kroatio, Postsomera Klac\u0302kunveno en Nederlando, jubileo de la Hameln-a \u201cRatkaptista Bando\u201d, pri la inau\u0306guro de Esperanto-ponto en Bydgoszcz kaj de la hotelo \u201cEsperanto\u201d en Bjalistoko kaj pri multaj esperantistaj kongresoj, renkontig\u0302oj, festivaloj kaj ekspozicioj en diversaj landoj."}, {"text_idx": "#000002", "text": "Intervjuo kun Martin Scha\u0308ffer pri la Tutmonda Esperanto-Adresaro estas la c\u0302efa teksto en la sekcio \u201cTribuno\u201d, en kiu la legantoj trovas ankau\u0306 monatan komentarion de Dafydd ab Iago, rakonton pri partopreno de Ruslanda entrepreno en C\u0302inia ekspozicio, organizita de Stanislav Belov per Esperanto, prezenton de E@I-projektoj financitaj de la Eu\u0306ropa Unio kaj bibliografion pri la Zamenhofa bopatro Sender Zilbernik, kiun kompilis Reinhard Haupenthal."}, {"text_idx": "#000003", "text": "Pri la Zamenhofa familio oni ekscias ankau\u0306 el la artikolo \u201cMark Zamenhof: Novaj dokumentoj, novaj enigmoj...\u201d verkita de Aleksander Korj\u0302enkov surbaze de liaj esploroj en la Ruslanda S\u0302tata Historia Arkivo. La temon \u201chistorio\u201d en la rubriko \u201cCivilizo\u201d dau\u0306rigas akademiano Sergio Pokrovskij en sia artikolo, dedic\u0302ita al Ruriko, kiu kun du siaj fratoj antau\u0306 1150 jaroj venis al Novgorodo por ig\u0302i tie princo de Rusujo."}, {"text_idx": "#000004", "text": "En la sekcio \u201cKulturo\u201d per la artikolo de Istva\u0301n Ertl pri la c\u0302ina poeto Mao Zifu finig\u0302as la ciklo pri la plej interesaj Esperanto-poetoj, kadre de kiu en la rubriko \u201cNia trezoro\u201d estis prezentitaj dek unu niaj plummajstroj ekde Zamenhof g\u0302is la ankorau\u0306 aktivaj poetoj. En la kultura sekcio estas ankau\u0306 kelkaj recenzoj de Esperanto-libroj kaj diskoj. La Moskva esperantistino Ludmila Novikova rakontas kiel realig\u0302is la Esperanto-albumo Okcitanio de la fama Patric, \u201cla trobadoro de Okcitanio\u201d."}, {"text_idx": "#000006", "text": "Pluraj tekstoj el la decembra \u201cOndo\u201d estas legeblaj en nia retejo\n(musklaku la titolbildon en la centro)."}, {"text_idx": "#000007", "text": "\u201cLa Ondo de Esperanto\u201d estas redaktata en Kaliningrado (Ruslando) kaj presata en Olsztyn (Pollando). G\u0302i estas abonebla por 2013 c\u0302e pluraj landaj perantoj kaj c\u0302e la libroservo de UEA kontrau\u0306 38 eu\u0306roj (kun rabatoj por la orienteu\u0306ropaj, ekssovetuniaj kaj triamondaj landoj). La elektronika versio de \u201cLa Ondo\u201d estas abonebla por la tuta jaro kontrau\u0306 12 eu\u0306roj. La januara kajero jam estas presita kaj dissendita al la abonantoj."}, {"text_idx": "#000009", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}]